इस श्रृंखला की लगभग सभी कविताएँ आकार में बेहद छोटी हैं, लेकिन मर्म में बेहद गहरी। कुछ पंक्तियों की पहली कविता इस तरह है -ऐसा क्यों होता है, कि कवियों को हमेशा, मुखौटों की दरकार रहती है, जबकि उनका अपना चेहरा, किसी मुखौटे से कम नहीं होता! यह कविता कवियों के दोहरेपन और इसके लगातार बढ़ते जाने पर बात करती है । सामान्यत: कवि अपनी ही कविता में व्यक्त विचार से विरोधी व्यवहार करने वाले होते हैं । यानी उनका अपना ही चेहरा एक मुखौटा होता है। इसके बाद भी अपनी कविताओं में वैचारिक छद्म का विस्तार करते हुए वे अपने लिए कविताओं के नये-नये आवरण तैयार करने की कोशिश करते हैं ।